Հավելված N 1

Հայաստանի Հանրապետության

կառավարության 2024 թվականի

«\_\_\_\_\_\_\_\_\_» «\_\_\_» -ի N - Ն որոշման

**ԾՐԱԳԻՐ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆԴՀԱՆՈՒՐ ՕԳՏԱԳՈՐԾՄԱՆ ՃԱՆԱՊԱՐՀՆԵՐԻ ԵՎ ԵՐԿԱԹՈՒՂԻՆԵՐԻ ՎՐԱ ԳՏՆՎՈՂ ԿԱՄՐՋԱՅԻՆ ԿԱՌՈՒՑՎԱԾՔՆԵՐԻ ՎԵՐԱԿԱՌՈՒՑՄԱՆ (ՀԻՄՆԱՆՈՐՈԳՄԱՆ)**

1. **ՆԵՐԿԱ ԻՐԱՎԻՃԱԿԸ ԵՎ ԾՐԱԳՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅՈՒՆԸ**

1. Սույն ծրագիրը (այսուհետ՝ Ծրագիր) բխում է Հայաստանի Հանրապետության կառավարության 2021 թվականի օգոստոսի 18-ի N 1363-Ա որոշմամբ հավանության արժանացած Հայաստանի Հանրապետության կառավարության 2021-2026 թվականների ծրագրից։ Այն նպատակաուղղված է հանրապետության տարածքում վերակառուցման (հիմնանորոգման) ենթակա կամրջային կառուցվածքների անվտանգ շահագործմանը, հնարավոր ռիսկի նվազեցմանը և դրանց հետևանքների կանխարգելմանը:

2. Ծրագրով ներկայացված են հանրապետության տարածքում կամրջային կառուցվածքների վերակառուցման (հիմնանորոգման) սկզբունքները այդ ուղղությամբ համապատասխան միջոցառումների իրականացման քայլերը և առաջնահերթության չափանիշները: Այն ընդգրկում է 2024-2032 թվականների ժամանակահատվածը։

3. Ծրագրի մշակման համար հիմք են հանդիսացել Հայաստանի Հանրապետության տարածքային կառավարման և ենթակառուցվածքների նախարարության, ՀՀ մարզպետարանների և «Հարավկովկասյան Երկաթուղի» փակ բաժնետիրական ընկերության կողմից ներկայացված Հայաստանի Հանրապետության միջպետական, հանրապետական և տեղական նշանակության ճանապարհների ու երկաթուղիների վրա գտնվող կամրջային կառուցվածքների վերաբերյալ տվյալները։ Դրանց մասով ամփոփ տեղեկատվությունը ներկայացված են սույն որոշման 3-րդ և 4-րդ հավելվածներում, որոնցում ներառված չեն Երևան քաղաքի տարածքում առկա կամրջային կառուցվածքները։

4. Հայաստանի Հանրապետության տարածքը գտնվում է բարձր սեյսմիկ ակտիվության գոտում։ Հանրապետության տարածքում տեղի ունեցած վերջին ամենաաղետալի սեյսմիկ իրադարձությունը 1988 թվականի դեկտեմբերի 7-ի Սպիտակի երկրաշարժն է։ Սպիտակի ավերիչ երկրաշարժի հետևանքների վերլուծության հիման վրա սեյսմիկ անվտանգության ապահովման տեսանկյունից իրականացվել են մեծածավալ աշխատանքներ: Մասնավորապես, վերագնահատվել է Հայաստանի տարածքի սեյսմիկ վտանգի մակարդակը, կազմվել է սեյսմիկ շրջանացման նոր քարտեզ, վերանայվել է սեյսմիկ ազդեցություններից կամրջային կառուցվածքների պաշտպանությանը ներկայացվող պահանջները (Հայաստանի Հանրապետության քաղաքաշինության կոմիտեի նախագահի 2020 թվականի դեկտեմբերի 28-ի N102-Ն հրամանով հաստատված ՀՀՇՆ 20.04-2020 «Երկրաշարժադիմացկուն շինարարություն. Նախագծման նորմեր» շինարարարական նորմեր)։

5. Մշակվել և գործողության մեջ են դրվել մի շարք հանրապետական շինարարական նորմեր, ազգային ստանդարտներ և այլ նորմատիվ փաստաթղթեր, որոնցով ներկայումս կանոնակարգվում է կամրջային կառուցվածքների նախագծման և հիմնանորոգման գործընթացը։ Մասնավորապես, 2024 թվականի փետրվարի 2-ից և 29-ից Հայաստանի Հանրապետության տարածքում գործողության մեջ են դրվել համապատասխանաբար Հայաստանի Հանրապետության քաղաքաշինության կոմիտեի նախագահի 2024 թվականի փետրվարի 14-ի N 08-Ն հրամանով հաստատված ՀՀՇՆ 32-03.01-2024 «Կամուրջներ և խողովակներ» և Հայաստանի Հանրապետության քաղաքաշինության կոմիտեի նախագահի 2024 թվականի փետրվարի 22-ի N 11-Ն հրամանով հաստատված ՀՀՇՆ 32-03.02-2024 «Կամուրջների վերակառուցում, վերականգնում և ուժեղացում. Հիմնական դրույթներ» շինարարական նորմերը։

6. Սեյսմիկ անվտանգության և բեռնունակության տեսանկյուններից կամրջային կառուցվածքների վերակառուցման (հիմնանորոգման) խնդրի լուծումը պահանջում է հատուկ մոտեցումների և հասցեական միջոցառումների մշակում՝ հաշվի առնելով մեծածավալ և ծախսատար դրանց կանխատեսելիությունը:

7. Կամրջային կառուցվածքների վերակառուցմանն (հիմնանորոգմանն) ուղղված ծրագրերի արդյունավետությունը պայմանավորված է այդ ծրագրերի իրականացման համար անհրաժեշտ նորմատիվ և մեթոդական փաստաթղթերի, ինչպես նաև արժանահավատ (այդ թվում՝ կամրջային կառուցվածքների փորձարկման, հետազննման և անձնագրավորման) տեղեկատվության ու ֆինանսական ռեսուրսների առկայությամբ:

8. Սույն ծրագրի շրջանակներում սահմանված միջոցառումների իրականացման համար հիմք են հանդիսանում հետևյալ օրենսդրական և ենթաօրենսդրական ակտերը.

1. «Սեյսմիկ պաշտպանության մասին» օրենք,
2. «Ճանապարհային երթևեկության անվտանգության ապահովման մասին» օրենք,
3. «Ավտոմոբիլային ճանապարհների մասին» օրենք,
4. «Երկաթուղային տրանսպորտի մասին» օրենք,
5. Հայաստանի Հանրապետության քաղաքաշինության կոմիտեի նախագահի 2020 թվականի դեկտեմբերի 28-ի N 102-Ն հրամանով հաստատված ՀՀՇՆ 20.04-2020 «Երկրաշարժադիմացկուն շինարարություն. Նախագծման նորմեր» շինարարարական նորմեր,
6. Հայաստանի Հանրապետության քաղաքաշինության կոմիտեի նախագահի 2024 թվականի փետրվարի 14-ի N 08-Ն հրամանով հաստատված ՀՀՇՆ 32-03.01-2024 «Կամուրջներ և խողովակներ» շինարարարական նորմեր,
7. Հայաստանի Հանրապետության քաղաքաշինության կոմիտեի նախագահի 2024 թվականի փետրվարի 22-ի N 11-Ն հրամանով հաստատված ՀՀՇՆ 32-03.02-2024 «Կամուրջների վերակառուցում, վերականգնում և ուժեղացում. Հիմնական դրույթներ» շինարարական նորմեր,
8. Հայաստանի Հանրապետության քաղաքաշինության կոմիտեի նախագահի 2022 թվականի դեկտեմբերի 12-ի N 28-Ն հրամանով հաստատված ՀՀՇՆ 32-01-2022 «Ավտոմոբիլային ճանապարհներ» շինարարական նորմեր,
9. ՀՀՇՆ IV-11.05.01-96 «Երկաթուղիներ 1520 մմ ռելսամիջի» շինարարական նորմեր։
10. **ԿԱՄՐՋԱՅԻՆ ԿԱՌՈՒՑՎԱԾՔՆԵՐԻ ՎԵՐԱԿԱՌՈՒՑՈՒՄԸ (ՀԻՄՆԱՆՈՐՈԳՈՒՄԸ)**

9. ՀՀ մարզպետարանների աշխատակազմերի և «Հարավկովկասյան Երկաթուղի» փակ բաժնետիրական ընկերության կողմից ներկայացված տեղեկատվության համաձայն Հայաստանի Հանրապետության տարածքում առկա են երկաթուղային թվով 605 և ավտոճանապարային թվով 1013 կամրջային կառուցվածքներ (3-րդ և 4-րդ հավելվածներ)։ Անխնամ երկարատև շահագործման ընթացքում դրանցում առաջացել են հետևյալ բնույթի թերություններ ու վնասվածքներ՝

1) երթևեկելի մասի հիդրոմեկուսիչ ու ծածկութային շերտերի, դեֆորմացիոն կարանների համատարած քայքայման պատճառով մթնոլորտային ջրերի անարգել թափանցումը երկաթբետոնե կրող կոնստրուկցիաների մեջ, առաջացնելով բետոնի քայքայում, աշխատող ամրանների և մետաղյա տարրերի կոռոզիա,

2) մետաղական կամուրջներում տարիներ շարունակ քայքայվել են պողպատի պաշտպանիչ հակակոռոզիոն ներկի շերտերը, որի հետևանքով կոնստրուկցիաների տարրերը, դրանց հեղույսային, գամային ու եռքային միացումները ենթարկվել են կոռոզիայի, մասնավորապես՝ հին կամուրջներում զարգանում է հոգնածություն։

10. Սույն որոշման 3-րդ և 4-րդ հավելվածներում ներկայացված կամրջային կառուցվածքների գերակշռող մասը կառուցվել է մինչև 1988 թվականը: Դրանց նախագծային սեյսմակայունությունը, համաձայն տարբեր ժամանակահատվածներում սեյսմակայուն (երկրաշարժադիմացկուն) շինարարության ընդունված նորմերի պահանջների, նախատեսված են եղել 6, 7 և 8 բալ (ըստ ուժգնության գնահատման MSK-64 սանդղակի)։ Հանրապետության տարածքի սեյսմիկ վտանգի վերագնահատման և սեյսմիկ ազդեցությունների ուժգնության մակարդակի բարձրացման արդյունքում դրանք այլևս չեն բավարարում սեյսմակայուն (երկրաշարժադիմացկուն) շինարարության գործող նորմատիվ փաստաթղթերի պահանջներին:

11. Անցած ավելի քան 100 տարվա ընթացքում կամրջային կառուցվածքների նախագծման նորմատիվային բեռնվածը 5 անգամ փոփոխվել է։ Հաշվի առնելով սույն որոշման 3-րդ և 4-րդ հավելվածներում ներկայացված կամրջային կառուցվածքների կառուցվածքների կառուցման ժամանակահատվածը՝ դրանց բեռնունակությունը հիմնականում չի համապատասխանում կամրջային կառուցվածքների նախագծման մասով ներկայումս Հայաստանի Հանրապետության տարածքում գործող Հայաստանի Հանրապետության քաղաքաշինության կոմիտեի նախագահի 2024 թվականի փետրվարի 14-ի N 08-Ն հրամանով հաստատված ՀՀՇՆ 32-03.01-2024 «Կամուրջներ և խողովակներ» շինարարական նորմերի պահանջներին։

12. Կամրջային կառուցվածքների վերակառուցման (հիմնանորոգման) հնարավոր ուղղությունների և առաջնահերթությունների որոշման, դրանց պահպանմանն ու անվտանգ շահագործման ապահովմանն ուղղված անհրաժեշտ միջոցառումների ծրագրման և իրականացման վերաբերյալ որոշումների ընդունման համար կարևորվում է դրանց տեխնիկական վիճակի և փորձարկման վերաբերյալ տեղեկատվության հասանելիությունը։

13. Չնայած կամրջային կառուցվածքների հետազննության, փորձարկման և մշտադիտարկման ընթացակարգերը սահմանված են ոլորտը կարգավորող նորմատիվ իրավական ակտերով, տեխնիկական վիճակի և խոցելիության գնահատման համակարգված հետազննություններ չեն իրականացվել, գործընթացները կրել են իրավիճակային բնույթ՝ ելնելով կոնկրետ խնդիրների լուծման անհրաժեշտությունից:

14. Ֆինանսական միջոցների սահմանափակությամբ պայմանավորված անհրաժեշտ ծավալով չեն իրականացվել նաև հետազոտությունների և փորձարկումների արդյունքում տրված եզրակացությունների համաձայն վերակառուցման (հիմնանորոգման) ենթակա կամրջային կառուցվածքների համար առաջարկված միջոցառումների շրջանակներում նախատեսվող աշխատանքները։

15. Կամրջային կառուցվածքների շահագործման ընթացքում պլանային դիտարկումներ չիրականացնելու կամ նրանց թերի իրականացնելու արդյունքում դրանք դարձել են վերակառուցման (հիմնանորոգման) ենթակա՝ վտանգելով բնակչության անվտանգությունը։

16. Կամրջային կառուցվածքների վերակառուցման (հիմնանորոգման) համար պետք է գործող նորմատիվատեխնիկական փաստաթղթերի պահանջների համաձայն մշակվեն նախագծանախահաշվային փաստաթղթեր։ Նախագծային լուծումները պետք է հաշվի առնեն կամրջային կառուցվածքների տարրերի ներկա տեխնիկական վիճակը, դրա առանձին տարրերի փաստացի բեռնատարողությանը, կամրջային կառուցվածքների բեռնունակությունը և այլ տեխնիկական ցուցանիշների բարձրացման հնարավորությունը։

17. Պատմության և մշակույթի անշարժ հուշարձան հանդիսացող կամրջային կառուցվածքների վերակառուցման (հիմնանորոգման) աշխատանքերը պետք է իրականացնել ՀՀ կառավարության 2002 թվականի ապրիլի 20-ի N 438 որոշմամբ հաստատված կարգով։

**3. ԾՐԱԳՐԻ ՆՊԱՏԱԿԸ ԵՎ ԽՆԴԻՐՆԵՐԸ**

18. Ծրագրի նպատակն է՝ սահմանել ընդհանուր օգտագործան երկաթուղիների և ավտոմոբիլային ճանապարհների վրա գտնվող կամրջային կառուցվածքների վերակառուցման (հիմնանորոգման) համար անհրաժեշտ միջոցառումները և հիմնավորել դրանց իրականացումն ապահովող համակարգված գործողությունները։

19. Ծրագրի հիմնական խնդիրն է՝ ապահովել հանրապետության տարածքում ընդհանուր օգտագործան երկաթուղիների և ավտոմոբիլային ճանապարհների վրա գտնվող կամրջային կառուցվածքների շահագործման անվտանգությունը` հաշվի առնելով դրանց փաստացի տեխնիկական վիճակը, բեռնունակությունը և հանրապետության տարածքի սեյսմիկ վտանգի բարձր մակարդակը:

20. Ընդհանուր օգտագործան երկաթուղիների և ավտոմոբիլային ճանապարհների վրա գտնվող կամրջային կառուցվածքների վերակառուցման (հիմնանորոգման) աշխատանքների իրականացումը հնարավորություն կտա ապահովել հանրապետության ներսում և միջպետական, տարանցիկ բեռնափոխադրումների համար հուսալի և միջազգային պահանջներին համապատասխան ճանապարհատրանսպորտային ենթակառուցվածքներով։

21. Ծրագրով նախատեսված միջոցառումների իրականացումը կապահովի տրանսպորտային ենթակառուցվածքների գործող նորմատիվատեխնիկական փաստաթղթերով սահմանված պահանջներին հանրապետության կամրջային կառուցվածքների համապատասխանեցման հիմքեր։

**4. ԾՐԱԳՐԻ ՄԻՋՈՑԱՌՈՒՄՆԵՐԻ ՄՇԱԿՄԱՆ, ԻՐԱԿԱՆԱՑՄԱՆ ՍԿԶԲՈՒՆՔՆԵՐԸ ԵՎ ՊԱՏԱՍԽԱՆԱՏՈՒ ՄԱՐՄԻՆՆԵՐԸ**

22. Ծրագրի միջոցառումներն ունեն համալիր բնույթ և ներառում են կամրջային կառուցվածքների վերակառուցման (հիմնանորոգման) ուղղությամբ փուլային մոտեցմամբ իրականացվող համակարգված գործողություններ։

23. Միջոցառումների մշակման և իրականացման պատասխանատուներն են՝ ՀՀ պետական և տարածքային կառավարման մարմինները։

24. Միջոցառումների առաջին փուլը ներառում է 2024-2027 թվականները, որի շրջանակներում նախատեսվում է․

1. երկաթուղիների նախագծման, կամրջային կառուցվածքների շինարարության, շահագործման, տեխնիկական վիճակի հետազննման, փորձարկման և անձնագրավորման, Հայաստանի գետերի հիմնական հաշվարկային հիդրոլոգիական բնութագրերի հաշվարկման սկզբունքները սահմանող նորմատիվատեխնիկական փաստաթղթերի մշակում և արդիականացում, մասնավորապես՝

ա. «Երկաթուղիներ. Նախագծման նորմեր» շինարարական նորմեր,

բ. «Կամուրջներ և խողովակներ. Հետազննության և փորձարկման կանոններ» շինարարական նորմեր,

գ. «Կամուրջների և խողովակների շինարարություն. Հիմնական դրույթներ» շինարարական նորմեր,

դ. «Կամուրջների շահագործում» կանոնների հավաքածու,

ե. «Հաշվարկային հիդրոլոգիական բնութագրերի որոշում» շինարարական նորմեր,

զ. «Գետերի վրա կամուրջների, կարգավորիչ պատերի հիդրոլոգիկան հաշվարկներ» կանոնների հավաքածու,

1. կամրջային կառուցվածքների տեխնիկական վիճակի հետազննման և անձնագրավորման գործընթացի մեկնարկ,
2. տվյալների միասնական տեղեկատվական թվային հանակարգի ստեղծում և կամուրջների շահագործման ծրագրի (Bridge Maintenance Management (BIM)) ձևավորում,
3. ավտոճանապարհային կամուրջների ոչ նախալարված և նախալարված երկաթբետոնե ու պողպատերկաթբետոնե հեծաններով թռիչքային կառուցվածքների նոր ժամանակակից տիպային նախագծերի մշակում, մասնավորապես՝

ա. A14 և H14 ժամանակավոր տրանսպորտային բեռնվածքների համար L=12-18մ երկարությամբ նախալարված երկաթբետոնե սնամեջ հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

բ. A14 և H14 ժամանակավոր տրանսպորտային բեռնվածքների համար L=24-28մ երկարությամբ նախալարված երկաթբետոնե հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

գ. A14 և H14 ժամանակավոր տրանսպորտային բեռնվածքների համար L=6-12մ երկարությամբ երկաթբետոնե հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

դ. A14 և H14 ժամանակավոր տրանսպորտային բեռնվածքների համար L=12-18մ երկարությամբ ոչ նախալարված ամրաններով ամրանավորված երկաթբետոնե հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

ե. A14 և H14 ժամանակավոր տրանսպորտային բեռնվածքների համար L=20-23մ երկարությամբ նախալարված երկաթբետոնե հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

զ. A14 և H14 ժամանակավոր տրանսպորտային բեռնվածքների համար L=30-35մ երկարությամբ նախալարված երկաթբետոնե հեծաններից ավտոճանապարհային և քաղաքային կամուրջների հավաքովի թռիչքային կառուցվածքներ,

1. մեծ և ռազմավարական նշանակություն ունեցող կամուրջների համար ժամանակակից մշտադիտարկման համակարգերի մշակում և ներդնում։

25. Միջոցառումների երկրորդ փուլը ներառում է 2028-2030 թվականները, որի շրջանակներում նախատեսվում է․

1) հստակեցնել կամրջային կառուցվածքների վերակառուցման (հիմնանորոգման) առաջնահերթությունները, խոշորացված ծախսերը և ֆինանսավորման աղբյուրները,

2) ըստ սահմանված առաջնահերթությունների կամրջային կառուցվածքների վերակառուցման (հիմնանորոգման) միջոցառումների մշակում և հաստատում։

26. Միջոցառումների երրորդ փուլը ներառում է 2031-2032 թվականները և կրում է շարունակական բնույթ՝

1. կամրջային կառուցվածքների վերակառուցման (հիմնանորոգման) շինարարական աշխատանքների մեկնարկ՝ ըստ հաստատված ժամանակացույցի:

**5. ԱՌԱՋՆԱՀԵՐԹՈՒԹՅԱՆ ՈՐՈՇՄԱՆ ՉԱՓԱՆԻՇՆԵՐԸ**

27. Նախատեսվող վերակառուցման (հիմնանորոգման) միջոցառումների շրջանակներում կամրջային կառուցվածքների ներառման առաջնահերթությունը որոշվում է հետևյալ բաղադրիչների համաձայն՝

1) կամրջային կառուցվածքի նշանակությունը,

2) կամրջային կառուցվածքի տեխնիկական վիճակը (ֆիզիկական մաշվածության և վնասվածության աստիճանի համատեղ հաշվառմամբ),

3) կամրջային կառուցվածքի խոցելիությունը,

4) կամրջային կառուցվածի բեռնունակությունը,

5) կամրջային կառուցվածքի տեղաբախշման տարածքի սեյսմիկ վտանգի մեծությունը,

6) տարածքի ինժեներաերկրաբանական, հիդրոերկրաբանական, ռելիեֆային պայմանները, ֆիզիկաերկրաբանական գործընթացների և սեյսմաակտիվ խզվածքների ազդեցությունը,

7) կամրջային կառուցվածքի կոնստրուկտիվ լուծումները, տիպը,

8) շինարարության որակը,

9) շինարարության տարեթիվը։

28. Կամրջային կառուցվածքների հետազննության և անձնագրավորման միջոցառումների շրջանակներում դրանց ընտրության առաջնահերթությունը պետք է որոշել Ծրագրի 1-ին աղյուսակում սահմանված մեթոդաբանության համաձայն։ Ընտրությունը իրականացվում է ըստ ցուցանիշի (բալերի), առաջնահերթությունը տրվում է բարձր ցուցանիշ (բալ) ունեցող կամրջային կառուցվածքներին։

Աղյուսակ 1

|  |  |  |  |  |  |  |  |
| --- | --- | --- | --- | --- | --- | --- | --- |
| Կամրջի անվանում | Ճանապարհի կարգը | Շրջանցիկ ճանապարհի առկայությունը | Վերջին 15 տարվա ընթացքում վերանորոգման իրականացումը | Կառուցման տարեթիվը | Ծանր բեռնատարների մեծ ինտեսիվության առկայությունը | Տեխնիկական վիճակի նախնական գնահատականը | Ցուցանիշ |
|  | Քաղաքային - 3Միջպետական – 3Հանրապետական –2Տեղական – 1Միջհամայնքային –0.5Դաշտային - 0 | Առկա է – 0Բացակայում է - 3 | Կատարվել է - 0Չի կատարվել - 1 | Մինչև 1962 – 41962-1984 – 31984-2006 – 12006-մինչ այժմ - 0 | Առկա է -1Բացակայում է - 0 | Լավ – 0Պահանջում է վերանորոգում – 1Վթարային - 3 |  |

**6. ԾՐԱԳՐԻ ՄԻՋՈՑԱՌՈՒՄՆԵՐԻ ՖԻՆԱՆՍԱՎՈՐՈՒՄԸ**

29. Ծրագրի շրջանակներում կամրջային կառուցվածքների վերակառուցմանն (վերականգնմանն) ուղղված միջոցառումների իրականացումը խիստ ծախսատար է և դժվար է իրագործնել ֆինանսավորման մեկ աղբյուրի հաշվին: Դրանց իրականացումն ակնկալվում է պետական բյուջեների, մասնավոր և այլ դոնոր կազմակերպությունների միջոցների հաշվին՝ «Պետություն-մասնավոր գործընկերության մասին» օրենքի համաձայն ՊՄԳ գործիքների կիրառմամբ, որոնք ենթակա են հստակեցման առանձին միջոցառումների շրջանակներում։

**7. ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

30. Ծրագրի շրջանակներում կամրջային կառուցվածքների վերակառուցմանը (վերականգնմանը) ուղղված միջոցառումների իրականացման արդյունքում ակնկալվում է`

1) հանրապետությունում շահագործման բարձր հուսալիրություն և գործող նորմատիվատեխնիկական փաստաթղթերի պահանջներն ապահովող կամրջային կառուցվածքների առկայություն,

2) հանրապետության, տարանցիկ բեռների և ուղևորների անխափան ու կանոնավոր փոխադրումներ,

3) կամրջային կառուցվածքների սեյսմիկ խոցելիության մակարդակի և սեյսմիկ ռիսկի նվազեցում,

4) երկաթուղիների նախագծման, կամրջային կառուցվածքների շինարարության, շահագործման, տեխնիկական վիճակի հետազննման, փորձարկման և անձնագրավորման, Հայաստանի գետերի հիմնական հաշվարկային հիդրոլոգիական բնութագրերի հաշվարկման սկզբունքները սահմանող նորմատիվատեխնիկական փաստաթղթերի արդիականացում,

5) կամուրջների թռիչքային կառուցվածքի համար տիպային նախագծերի արդիականացում,

6) բնակչության կենսագործունեության համար անվտանգ և կայուն պայմանների ստեղծում,

7) անվտանգ քաղաքաշինական միջավայրի ձևավորում:

**8. ԾՐԱԳՐԻ ՄԻՋՈՑԱՌՈՒՄՆԵՐԻ ԻՐԱԿԱՆԱՑՄԱՆ ՌԻՍԿԵՐԸ**

31. Ծրագրի շրջանակներում կամուրջների վերակառուցմանը (վերականգնմանը) ուղղված միջոցառումների արդյունավետ իրականացման ռիսկերն են.

1) միջոցառումների շարունակական իրականացման համար անհրաժեշտ ֆինանսական ռեսուրսների բացակայունությունը, ոչ բավարար ծավալով կամ ընդհատումներով ապահովումը,

2) շահագրգիռ մարմինների և մասնավոր հատվածի միջև փոխհամաձայնության բացակայությունը,

3) քաղաքական, սոցիալական և տնտեսական պայմանների փոփոխությամբ պայմանավորված ֆորսմաժորային իրավիճակը: